  Виталий Пронин Концертэ быдэс зал ӧз люкаськы, нош позыръяськонэ трос егитъёс вуизы26-тӥ толшоре Пичи Пурга ёросысь Кечол гуртлэн лулчеберетъя юртаз студентъёслэн но Татьянаослэн нуналзылы сӥзем ужрад ортчиз. Со кык люкетэн радъямын вал: нырысь концерт, нош собере позыръяськон (дискотека).Кӧснунал ӝытэ кечолъёсты но вуэм кунооосты шулдыртӥзы удмурт кизилиос Алина Антонова, Уллапала Бой, Юлия Никитина, Брангуртысь «уӵыос» Игорь Петров, Елена Петрова, Вячеслав Бегишев, Кечолысь Светлана Софронова. Пуро (Байситово) гуртысь пиос Алексей Пикулев но Алексей Софронов реп лыдӟизы. Ӝытэз нуизы Чумолё Олёш но Маша Золотарёва. Эктон мылкыд кузьмаз – диджей Шахтин.«Кечол ӝытъёс» брендэн дискотека куинетӥез ни, нош таӵе концерт Кечолын нырысьсэ ортчиз! Концертын калык быдэс зал тыр ӧй вал, нош собере позыръяськонэ трос егитъёс вуизы.Мария Золотарёва  